ΓΡΑΠΤΗ ΕΡΩΤΗΣΗ E-2479/97 υποβολή: Phillip Whitehead (PSE) προς την Επιτροπή (16 Iουλίου 1997)

Θέμα: Τρόφιμα που περιέχουν μη εδώδιμα στοιχεία

Σύμφωνα με μια πρόσφατη μελέτη ((«Τραυματισμοί από τρόφιμα που περιέχουν μη εδώδιμα στοιχεία». )) που εκδόθηκε από το Κέντρο Έρευνας και Πρόληψης Τραυματισμών εκτιμάται ότι μόνο στην Ελλάδα 117 παιδιά θα πνιγούν από παιχνίδια και άλλα μη εδώδιμα στοιχεία που τοποθετούνται στα τρόφιμα ως τέχνασμα προσέγγισης καταναλωτών.

Μπορεί η Επιτροπή να επιβεβαιώσει, εάν το Ευρωπαϊκό Σύστημα Εποπτείας Οικιακών και Εξωτερικών Ατυχημάτων (EHLASS) έχει χαρακτηρίσει αυτό ως πρόβλημα και σε άλλα κράτη μέλη; Εαν ναι, πόσες τέτοιες επιπτώσεις έχουν αναφερθεί;

Βάσει των δεδομένων, η Επιτροπή θεωρεί ότι η τοποθέτηση μη εδώδιμων προϊόντων στα τρόφιμα αποτελεί κίνδυνο για την υγεία. Αυτός ο κίνδυνος θα μπορούσε να εξεταστεί σε επίπεδο ΕΕ;

Απάντηση της κας Bonino εξ ονόματος της Επιτροπής (26 Σεπτεμβρίου 1997)

Η Ευρωπαϊκή Επιτροπή μπορεί να επιβεβαιώσει ότι το ευρωπαϊκό σύστημα επίβλεψης των ατυχημάτων στο σπίτι και στον ελεύθερο χρόνο (EHLASS) ανέφερε τέτοια ατυχήματα σε άλλα κράτη μέλη αλλά δεν έχει διεξαχθεί μια γενική ανάλυση του συνολικού αριθμού αυτών των ατυχημάτων.

Η έκθεση που μνημονεύεται μέσα στην ερώτηση βασίζεται σε δεδομένα του EHLASS όχι μόνον από την Ελλάδα αλλά και από την Ιρλανδία, τις Κάτω Χώρες, την Πορτογαλία και τη Φινλανδία. Όταν η Ευρωπαϊκή Επιτροπή έλαβε γνώση της έκθεσης αυτής τον Ιούνιο του 1997, το πρόβλημα εντάχθηκε στην ημερήσια διάταξη για τη συνεδρίαση της επιτροπής για τους κινδύνους ασφάλειας των προϊόντων σύμφωνα με την οδηγία 92/59/ΕΟΚ για τη γενική ασφάλεια των προϊόντων ((ΕΕ L 228 της 11.8.1992 )) και τέθηκε συμπληρωματική ερώτηση στις διοικήσεις του EHLASS σε άλλα κράτη μέλη. Στη Δανία δεν υπήρχαν τέτοια ατυχήματα για μια περίοδο πέντε ετών ούτε η Ιταλία και η Αυστρία ανέφεραν παρόμοια επεισόδια. Το Ηνωμένο Βασίλειο ανέφερε λίγα ατυχήματα από τα στοιχεία του για το 1995 και η Ευρωπαϊκή Επιτροπή πληροφορήθηκε με επιστολή από έναν άγγλο καταναλωτή ότι ένα μικρό αγόρι πέθανε από ασφυξία, αφού κατάπιε ένα παιχνίδι από ένα σοκολατένιο αυγό με εκπλήξεις. Αυτό το επεισόδιο συνέβη αρκετό καιρό αφότου το παιδί είχε φάει το αυγό.

Η Ευρωπαϊκή Επιτροπή επιβεβαιώνει ότι θεωρεί ως πρόβλημα για την υγεία ατύλιχτα μη φαγώσιμα αντικείμενα που τοποθετούνται μέσα σε φαγώσιμα προϊόντα. Η επιτροπή για τους κινδύνους κατέληξε στο ακόλουθο συμπέρασμα:

«Στη συνεδρίαση της 30ης Ιουνίου 1997 της επιτροπής για τους κινδύνους που συστάθηκε με την οδηγία για τη γενική ασφάλεια των προϊόντων (92/59/ΕΟΚ) επικράτησε συναίνεση σχετικά με το ότι τα ατύλιχτα μη βρώσιμα αντικείμενα που αναμιγνύονται με βρώσιμα προϊόντα ενέχουν σοβαρούς και άμεσους κινδύνους για την υγεία, σε περίπτωση που ο καταναλωτής βάλει τυχαία τα αντικείμενα αυτά στο στόμα και τα καταπιεί.

Τα μέλη της επιτροπής και οι υπηρεσίες της Ευρωπαϊκής Επιτροπής διαπίστωσαν ότι όλα τα κράτη μέλη διαθέτουν την απαραίτητη νομοθεσία, είτε γενική ή ειδική, που τους επιτρέπει να λάβουν μέτρα εναντίον αυτής της κατηγορίας προϊόντων όταν εμφανίζονται στην αγορά τους.

Ενόψει αυτής της συναίνεσης που επικρατεί, οι υπηρεσίες της Ευρωπαϊκής Επιτροπής καλούν τα κράτη μέλη

1. να λάβουν τα αναγκαία μέτρα για την επισήμανση αυτών των προϊόντων στην αγορά τους,

2. να περιορίσουν τη διοχέτευσή τους στην αγορά ή να λάβουν άλλα κατάλληλα μέτρα εναντίον αυτού του είδους προϊόντων για να περιφρουρήσουν την ασφάλεια,

3. να ενημερώσουν τις υπηρεσίες της Επιτροπής πριν από τα μέσα Σεπτεμβρίου σχετικά με τα μέτρα που ελήφθησαν και τα αποτελέσματα που είχαν.

Αν χρειαστεί, οι υπηρεσίες της Ευρωπαϊκής Επιτροπής θα προβούν σε άλλα διαβήματα, σύμφωνα με τις εκθέσεις από τα κράτη μέλη για να προστατεύσουν την ασφάλεια των καταναλωτών και να εξασφαλίσουν την ελεύθερη κυκλοφορία ασφαλών προϊόντων, με την επιφύλαξη της δυνατότητας να αρχίσουν τη διαδικασία που προβλέπεται στα άρθρα 9-11 της οδηγίας για τη γενική ασφάλεια των προϊόντων.»

Εξάλλου η Ευρωπαϊκή Επιτροπή ενέκρινε στις 14 Μαΐου 1997 ανακοίνωση και πρόταση απόφασης του Ευρωπαϊκού Κοινοβουλίου και του Συμβουλίου για την έγκριση ενός κοινοτικού προγράμματος σχετικά με την πρόληψη των τραυματισμών στο πλαίσιο των ενεργειών στον τομέα της δημόσιας υγείας ((COM (97) 178 )). Η πρόληψη των ατυχημάτων στα παιδιά αποτελεί ένα από τα πεδία δραστηριότητας αυτού του προγράμματος.